text: Sydjyske sommerhuse kommer stærkest ud af finanskrisen
  25 juli 2017 kl. 03.40
  Sommerhusene i den sydlige del af Jylland er faldet mindst i værdi siden finanskrisen, viser analyse.
  Der er god grund til at være glad, hvis man ejer et sommerhus, der ligger i Sydjylland.
  Det viser en analyse fra bankernes interesseorganisation Finans Danmark.
  De har undersøgt, hvordan markedet for sommerhuse ser ud her cirka ti år efter finanskrisen.
  Priserne er faldet i hele landet, men det sted, sommerhuspriserne er faldet mindst i værdi, er i den sydlige del af Jylland. Her er priserne i gennemsnit faldet med 15 procent.
  - En af grundene kan være, at man i den sydlige del af Jylland har haft glæde af en rimelig stabil udlejningsaktivitet, som igennem de seneste år har været stigende, siger Peter Jayaswal, direktør for ejendomsfinansiering i Finans Danmark, til Ritzau.
  Priserne på de danske sommerhuse er i gennemsnit faldet med cirka 25 procent siden finanskrisen.
  Generelt har ejerne af de jyske sommerhuse lidt de mindste tab efter finanskrisen.
  Ifølge Peter Jayaswal er der dog grund til at tro på, at det snart bliver bedre.
  - Vi kan se, at handelsaktiviteten er gået markant op. Der er blevet lavet nogle politiske tiltag, der gør det nemmere at få råd til at købe sommerhuse, siger han. 
  De bornholmske sommerhusejere har været hårdest ramt efter finanskrisen. Her er priserne i gennemsnit faldet med 37 procent siden 2008.
  Så meget koster et sommerhus i dag
  1. Nordsjælland: 16.875 kroner per kvadratmeter.2. Sydjylland: 16.545 kroner per kvadratmeter.3. Fyn: 16.239 kroner per kvadratmeter.4. Østjylland: 14.683 kroner per kvadratmeter.5. Østsjælland: 13.031 kroner per kvadratmeter.6. Bornholm: 12.883 kroner per kvadratmeter.7. Nordjylland: 12.717 kroner per kvadratmeter.8. Vestjylland: 11.944 kroner per kvadratmeter.9. Vest- og Sydsjælland: 11.921 kroner per kvadratmeter.
  
  